หุ้นเอเชียเปิดบวก ตามดาวโจนส์-ลุ้นความคืบหน้าวัคซีน “โนวาแวกซ์”
หุ้นเอเชียเปิดบวก ตามดาวโจนส์-ลุ้นความคืบหน้าวัคซีน "โนวาแวกซ์"
หุ้นเอเชียเปิดบวก ตามดาวโจนส์-ลุ้นความคืบหน้าวัคซีน "โนวาแวกซ์"
29 ม.ค. 2564

ผู้สื่อข่าวรายงานว่า ตลาดหุ้นเอเชียเปิดบวกในวันนี้ ตามทิศทางดัชนีดาวโจนส์ตลาดหุ้นนิวยอร์กปิดพุ่งขึ้นกว่า 300 จุดเมื่อคืนนี้ (28 ม.ค.) ขานรับผลประกอบการที่แข็งแกร่งของบริษัทจดทะเบียน รวมทั้งจำนวนคนว่างงานของสหรัฐที่ลดลงมากกว่าตัวเลขคาดการณ์ นอกจากนี้ ตลาดยังได้ปัจจัยบวกจากข่าวความคืบหน้าในการพัฒนาวัคซีนต้านโควิด-19 ของบริษัทโนวาแวกซ์ (Novavax)
โดยดัชนี SSE Composite ตลาดหุ้นจีนเปิดวันนี้ที่ 3,521.72 จุด เพิ่มขึ้น 16.54 จุด +0.47%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,320.72 จุด เพิ่มขึ้น 123.30 จุด, +0.44% และดัชนี HSI ตลาดหุ้นฮ่องกงเปิดวันนี้ที่ 28,826.18 จุด เพิ่มขึ้น 275.41 จุด, +0.96% 
ทั้งนี้ ตลาดหุ้นนิวยอร์กดีดตัวขึ้นขานรับข้อมูลแรงงานที่สดใสของสหรัฐ โดยกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 67,000 ราย สู่ระดับ 847,000 รายในสัปดาห์ที่แล้ว ซึ่งต่ำกว่าที่นักวิเคราะห์คาดการณ์ที่ระดับ 875,000 ราย จากระดับ 914,000 รายที่มีการรายงานในสัปดาห์ก่อนหน้านี้
นอกจากนี้ ผลประกอบการที่แข็งแกร่งของบริษัทจดทะเบียนเป็นอีกปัจจัยที่ช่วยหนุนตลาดพุ่งขึ้น โดยบริษัทแอปเปิล อิงค์ เปิดเผยรายได้สูงถึง 1.114 แสนล้านดอลลาร์ในไตรมาสแรกของปีการเงิน 2564 ซึ่งนับเป็นครั้งแรกที่แอปเปิลมีรายได้ทะลุหลัก 1 แสนล้านดอลลาร์ในไตรมาสเดียว
ทางด้านบริษัทโนวาแวกซ์ (Novavax) ซึ่งเป็นบริษัทเภสัชภัณฑ์ของสหรัฐ เปิดเผยว่าวัคซีนต้านไวรัสโควิด-19 ของบริษัทมีประสิทธิภาพในการป้องกันโรคมากกว่า 89%
ทั้งนี้ผลการทดลองเผยด้วยว่า สำหรับประสิทธิภาพการป้องกันไวรัสโควิด-19 สายพันธุ์ใหม่ในอังกฤษนั้นอยู่ที่ 85.6% อย่างไรก็ดี ผลการทดลองขั้นที่ 2 ในแอฟริกาใต้พบว่า วัคซีนยังมีประสิทธิภาพไม่มากพอที่จะป้องกันไวรัสโควิดสายพันธุ์ใหม่ที่ระบาดในประเทศแอฟริกาใต้ขณะนี้ หลังผลการทดลองแพร่ออกไป หุ้นของโนวาแวกซ์ทะยานขึ้นกว่า 23% หลังเปิดการซื้อขายไม่กี่ชั่วโมง